Dybvaaaaad!

Dybvaaaaad! var et tv-program på TV 2 Zulu med Tobias Dybvad der lavede stand-up over ugens reality-tv. Desuden blev der fremført jokes om klip med tydeligt opstillede scener, overforklarende tv og klipning af udsagn så de fremstår dummere.
Showet blev opført for et live publikum rundt omkring i Danmark, optaget og efterfølgende sendt TV2 Zulu.

Koncept 
Dybvaaaaad! består både af jokes på scenen, klip fra de forskellige tv-programmer, klip med parodier på tv-programmerne og sekvenser hvor Dybvad siger så mange jokes som muligt om et bestemt emne inden for ét minut. Desuden laver Dybvad voxpoper på gaden, hvor han stiller spørgsmål til tilfældige mennesker, hvilket især foregår på Strøget og Købmagergade, men har også været i Frederiksberg Centret, området omkring Domus Vista, Brøndby og i flere af de byer, som han har besøgt som Aalborg, Dybvad, Nykøbing Falster og Vejle.

Produktion 
Programmets materiale blev skrevet af Rasmus Olsen og Tobias Dybvad på baggrund af realityprogrammer som Paradise Hotel, Dagens Mand og Danmark ifølge Bubber. Redaktionen på programmet bestod af Steen "Nalle" Nielsen, Michael "MC" Christiansen, Karsten Green, Sebastian Dorset, Jonas Mogensen, Kasper Gross, Masoud Vahedi, Thomas Hartmann, Carsten Eskelund og Morten Wichmann. Andre komikere, der har bidraget med materiale til programmet, tæller Michael Schøt, Omar Marzouk, Ruben Søltoft, Torben Chris, Simon Astrup og Mikkel Rask.
Ideen til programmet blev skabt af Christian Fuhlendorff.

Programmets primære materiale kommer fra realityprogrammer, men klip fra TV Avisen, GO' Morgen Danmark, Smagsdommerne og andre programmer bliver også brugt.
Visse programmer bliver der brugt klip fra i alle sæsoner, eller mange episoder af samme sæson som klip fra Kongerne på Kanal 5 og Mig og min mor, mens andre som et klip fra Gustav & Linse på udebane, hvor hovedpersonerne er på Middelaldercentret, kun bliver brugt en enkelt gang. Visse klip bliver brugt i mange forskellige sammenhænge. Dette gælder særligt klip med Bubber og hans karakteristiske gang (såkaldt "Bubber-walk"), og et klip af Peter Ingemann der under et afsnit af Hammerslag opdager en hugorm og løber fra den. Showet indeholder hyppige jokes om Bubber, Amagermanden, Gustav, Linse Kessler og Knaldperlen fra Kongerne.

Han har også kigget i kendte menneskers tweets, folks Facebookkommentarer samt artikler i Ekstra Bladet og Se og Hør samt Se og Hørs Reality Awards.

Forskellige komikere har ved enkelte lejligheder deltaget på scenen, hvilket bl.a. tæller Nikolaj Stokholm og Andreas Bo.

Programmets musik er en redigeret udgave af Barcode Brothers' sang "Dooh dooh", hvor der i stedet for "dooh dooh" synges "dyb dyb" efter Dybvad's efternavn. Det er duoen Svendstrup & Vendelboe, der har stået for remixet, og i sidste afsnit af fjerde sæson spillede de nummeret live med en gruppe dansere på scenen.

Sæsoner

Sæson 1
Første sæson blev optaget på Comedy Zoo i København og blev sendt i 2012. Sæsonen bestod af 10 episoder.

Sæson 2
Anden sæson blev sendt i foråret 2013. Halvdelen af sæsonen blev optaget mens Tobias Dybvad var på turne med sit one-man show Sjov mand - Klam personlighed. Det foregik bl.a på Skråen i Aalborg, i Brøndby og i Herning og i flere tilfælde med det samme publikum, som havde overværet hans one-man show. Sæsonen bestod af 10 episoder.

Sæson 3
I tredje sæson, der blev sendt i efteråret 2013, havde SBS Net og TV3 forbudt TV 2 Zulu at bruge klip fra deres programmer. Beslutningen vakte en del opmærksomhed på de sociale medier og blev også beskrevet af flere nyhedsmedier, og selve programmet behandlede også kontroversen. Dybvaaaaad! lagde højere vægt på programmer fra DR1 og TV 2. Desuden brugte programmet "egne indspilninger" af SBS Net og TV3s programmer, hvor f.eks. Michael Meyerheim og Yepha medvirkede i en udgave af Kræsne Købere. Desuden viste man programmerne for personer (ofte pensionister), der normalt ikke er i målgruppen mens deres reaktion blev filmet. TV3 og SBS Net sendte sågar et sagsanlæg for brud på ophavsrettigheder. Under sæsonen proklamerede Dybvad, at han ville få lavet en tatovering med SBS' logo, hvis han fik lov at bruge deres programmer. I femte afsnit arrangerede han en demonstration foran TV3s hovedkvarter, hvor en gymnasieklasse deltog, og DJ Noize spillede musik fra en lastbil. Sæsonen bestod af 10 episoder.

Sæson 4
I fjerde sæson blev optaget i foråret 2014. Dybvaaaaad! fik igen lov at sende klip fra SBS Nets Kanal 4 og 5. Da Dybvad havde fået tilladelse til at bruge materiale fra SBS Net, levede han op til sit løfte fra tredje sæson om at få en tatovering, men ændrede dog motivet til Maiken Wexø, der var blevet den nye programdirektør, der havde givet tilladelse. Hele fjerde sæson blev optaget i forskellige danske byer på nær første afsnit, der blev optaget i Val Thorens, Frankrig. Resten af byerne han besøgte var (i rækkefølge) Dybvad, Svendborg, Aalborg, Aarhus, Holbæk, Horsens, Vejle, Odense, Viborg, Nykøbing Falster og København på Bremen Teater. Det sidste program i fjerde sæson blev sendt d. 21. april 2014.

Sæson 5
Femte sæson blev sendt i efteråret 2014. Det første afsnit blev optaget på Skanderborg Festival som et best of, med materiale fra de tidligere sæsoner. Resten af sæsonen, der bestod af 12 episoder, blev optaget på Copenhagen Jazzhouse. Sæsonen indeholdt desuden adskillige jokes om volumen-enheder, der blev regnet om til liter mælk, fodboldbaner og andre såkaldte journalistenheder.

Sæson 6
Sjette sæson havde premiere i 2015. Dybvad måtte stadig ikke bruge klip fra TV3. Denne sæson blev også optaget på Jazzhouse. Det sidste afsnit blev optaget i Magasinet i Odense. Sæsonen bestod af 12 episoder.

Sæson 7 
I denne sæson var Dybvad på turné i hele kongeriget. Der blev bl.a. sendt fra den lille "landsby der ikke ville dø" Ørsted, Nuuk og Thorshavn. Sæsonen har fokus på bl.a. Jørgen Leth og Magnum, samt Fede Finn i modvind.

Anerkendelse 
I 2013 blev Dybvad nomineret i kategori "Årets Komiker" til Zulu Comedy Galla for Dybvaaaaad! og sit oneman show Sjov Mand - Klam Personlighed.. Prisen gik dog til Anders Matthesen. 

Dybvaaaaad! blev nomineret til "Bedste Tv/Satire/Comedy" til TV Prisen 2014, men tabte til Rytteriet på DR2. I 2014 blev han ligeledes nomineret til prisen for Dybvaaaaad!, og dette år gik den til Martin Høgsted og Magnus Millang fra Danish Dynamite.

I 2015 blev Dybvad atter nomineret til prisen, som blev givet til Christian Fuhlendorff, der dog udtalte, at han "havde regnet med, at Dybvad ville vinde, for han er meget kendt hos Zulu-seerne.".

I 2017 modtog programmet prisen "Det vi alle sammen grinte af" for et klip med Jørgen Leths udtale af "Mag-num" ved Zulu Awards dette år.

Klip 
Programmet har bl.a. brugt klip fra følgende tv-programmer:

Andet
Go' morgen P3 (indslag med Peter Ingemann om "hugorme-episoden")
Nattens Ansigt (TvDanmark, klip fra 1999)
Mik Schacks public service (dk4)
DanskTOP Talent 2015 (dk4)
På egen krop (TLC)
Billed-Bladet (fra deres Facebook-profil)
Ekstra Bladets Tv eb.dk: Paparazzi
MX.dk (tv)
Mmm.dk (tv)
Se og Hørs tv (bl.a. Reality Awards)
BTs Webtv
FC København TV på YouTube
Thomas Ejes Nye Film på Youtube
Tv1News.dk, YouTube
Frank Hvam Live 09
Lars Hjortshøj - i virkeligheden
Reklame for Fresh Fitness med Tina Lund
Reklame for Star
Reklame for Nemlig.com med Felix Smith
Reklame for Netto med Jim Lyngvild

Sange 
"Apache" med Tommy Seebach
"New York, New York" af Frank Sinatra
"Ostesangen" fra Sebastians Skatteøen
"Storkespringvandet", Cæsar
"Ulven Peter" af Peter Belli 
Temaet fra Ringenes Herre

Byer 
Dybvaaaaad! Tager i flere af sæsonerne på turné. Herunder er en liste over de byer, hvori Dybvaaaaad! er blevet optaget.

Et kort over alle byer Dybvad har besøgt

Referencer

Eksterne henvisninger 
 

Stand-up-comedy-shows
Tv-programmer fra TV 2 Zulu
Humorprogrammer fra Danmark
Danske tv-serier fra 2010'erne